Lisa Stokke

Lisa Stokke Jolly (født 1975) er en norsk skuespiller og sanger som i hovedsak har befattet seg med musikaler. Hun har blant annet gjort seg bemerket som hovedrolleinnehaver i den britiske musikalen Mamma Mia! samt hatt sentrale roller i musikaler som Guys and Dolls og Annie. Hun har også hatt oppdrag på film, blant annet hadde hun stemmen til Elsa i Frost-filmene. Hun forsøkte seg også på en karriere i Hollywood, noe som ble skildret i NRK-dokumentaren Lisa Goes To Hollywood.


== Biografi ==
Stokke startet karrieren som deltager i TV-programmet Talentiaden i 1994. Året etter var hun med i det første kullet som gikk på Liverpool Institute for Performing Arts (også kjent som «Paul McCartney-skolen») i Liverpool, hvor hun ble uteksaminert i 1998. Fire måneder etter eksamen hadde hun hovedrollen som Sophie i den nyskrevne musikalen Mamma Mia! på West End i London. Deretter spilte hun hovedrollen som Tine i stykket Sangen om Gjest sammen med Helge Jordal i Bergen. Etter det medvirket hun i musikalen Back to Broadway sammen med Kåre Conradi, Benedicte Adrian og Jan Werner Danielsen.
I 2005 medvirket hun i stykket Vi er i hundre - en musikalsk showreise sammen med Hilde Lyrån, Brede Bøe og Sven Nordin. Sommeren 2005 var hun konferansier for Mandelakonserten i Tromsø til inntekt for aids og HIV i Sør-Afrika. Hun har også arbeidet med Harald Zwart i forbindelse med reklamejobber. Hun var med i en episode av den britiske TV-serien Jonathan Creek i 2001. I desember 2005 var hun, sammen med Kåre Conradi og Odd Børretzen, med på en julekonsert til inntekt for jordskjelvrammede i Pakistan. I 2006 var hun med i den første norske musikaloppsetningen av Chess i Moster Amfi på Bømlo i Sunnhordland. Høsten 2006 flyttet Stokke og ektemannen til Oxford, etter at hun fikk den kvinnelige hovedrollen i storproduksjonen Guys and Dolls, sammen med blant andre Don Johnson. I 2008 spilte hun i spillefilmen Lange flate ballær II, som var regissert av Harald Zwart. 
I 2010 opptrådte hun i sin egen NRK-dokumentar Lisa Goes To Hollywood, som portretterer hennes jakt på en rolle i Hollywood. Serien ble også vist i Sverige (SVT) og i Danmark (DR).  
I 2011 medvirket Stokke i TV 2s Allsang på Grensen og i NRKs komiserie Småbyliv, hvor hun spiller konen til en av rollefigurene til Robert Stoltenberg. Samme år medvirket  hun i et musikkopplegg kalt Desembernatt, en julekonserter som fremføres hovedsakelig i Nord-Norge.
I 2013 var hun med og dubbet den animerte Disney-suksessen Frost (Frozen på engelsk) sammen med blant annet May Kristin Kaspersen. Hun ga stemme til snødronningen Elsa, som er filmens hovedfigur. I den norske filmversjonen sang hun den norske versjonen av Let It Go (originalversjonen ble fremført av Idina Menzel og vant Oscar for beste originale sang). Samme år spilte hun rollen som Grace Farell i musikalen Annie, på Folketeateret i Oslo. I 2020 deltok hun i et sangnummer under Oscar-utdelingen. Deltakelsen var på bakgrunn av hennes medvirking i Frost-filmene.I 2006 utgav hun soloalbumet A Piece of Lisa i 2006.


== Priser og utmerkelser ==
I 1999 ble hun kåret til Årets tromsøværing av Bladet Tromsøs lesere.


== Diskografi ==
AlbumA Piece of Lisa (2006)Singler«Himmelsendt» (2001), med Stein Ingebrigtsen
«Someone Like You» (2006), med Kringkastingsorkestret
«With Love» (2012)
«La den gå» (2013, fra Frost)
«Vitae Pro» (2014), med Torstein Bieler
«En super dag» (2015, fra Frostfeber)Deltar påMamma Mia!: Mamma Mia! Original Cast Recording (1999)
Stein Ingebrigtsen: Edelstein (2001)
Alf Prøysen-hyllest: Nå har vi vaske golvet (2003)
Stein Ingebrigtsen: Topp 20 (2004)
ABBA-hyllest: ABBA-Mania (2005)
Rein Alexander: Song For You (2007)
Se og Hør/Grappa: Julens beste Volum 1 & 2 (2007)
Mamma Mia!: Mamma Mia! – The Smash Hit Musical Based on Songs of ABBA: Celebrating a Decade of London's Dancing Queen! 10 Mamma Mia! (2009)
Decca: You Can't Stop the Beat! Original Soundtrack (2009)
ABBA-hyllest: ABBA Tributes Gold – Greatest Hits (2010)
DaWorks: Sanger til trøst og glede 2 (2011)
Melodi Grand Prix: Melodi Grand Prix 2012 (2012)
The Walt Disney Company: Frost (2013)
The Walt Disney Company: Frozen – Let It Go: The Complete Set (2014)
ESS Engros: Vakre viser & ballader (2014)
DaWorks: Våre vakreste viser & ballader 1 (2014)
The Walt Disney Company: Disney's beste (2015)
Knut-Øyvind Hagen: Stories of Heroes (2016)
Stein Ingebrigtsen: Før og nå (2016)
Warner Music: Norske jenter (2017)


== Referanser ==


== Eksterne lenker ==
(en) Lisa Stokke på Internet Movie Database 
(en) Lisa Stokke på Discogs 
(en) Lisa Stokke på MusicBrainz 
(en) Lisa Stokke på Spotify 
(en) Lisa Stokke på Genius — sangtekster